Nigerië-ineenstorting: Beseerdes nog nie ontslaan nieSuid-Afrikaners wat beseer is toe ‘n gebou in Nigerië ineengestort het, het op 22 September 2014 by Swartkop-lugmagbasis in Pretoria geland. Foto: Werner Beukes/SAPA Nie een van die 25 Suid-Afrikaners wat oorleef het nadat ŉ gebou in Nigerië ineengestort het, is al uit die hospitaal ontslaan nie. “Die dokters het gister nog toetse gedoen en die nodige mediese behandeling aan die pasiënte verskaf,” het Joe Maila, woordvoerder van die departement van gesondheid, Dinsdag gesê. “Hulle het almal verskillende beserings opgedoen. En die erns van hul beserings verskil.” Die beseerdes is Maandag by die Steve Biko Akademiese Hospitaal opgeneem nadat hulle in Suid-Afrika geland het. Maila kon nie bevestig watter beserings die pasiënte opgedoen het of hoeveel persone operasies moet ondergaan nie. Die SAUK het Maandagaand berig 10 van die beseerdes is reeds geopereer. Die openbare uitsaaier het berig meeste persone het beenbreuke opgedoen. Minstens 115 mense, waaronder 84 Suid-Afrikaners, is dood en talle vasgekeer toe ŉ gastehuis van TB Joshua se Synagogue Church of All Nations op 12 September ineengestort het. Ongeveer 350 Suid-Afrikaners was in Lagos om die kerk te besoek toe die gebou ineengestort het. Joshua, ook bekend aan sy volgelinge as “The Prophet” of “The Man of God” het onderneem om die oorlewendes en hul naasbestaandes in Suid-Afrika te kom ontmoet. Intussen het die ANC-jeugliga die Suid-Afrikaanse regering versoek om nie ŉ visum aan Joshua uit te reik “voordat ons weet wat met ons mede-landsburgers gebeur het nie”. “Ons sal in gesprek tree met die departement van internasionale betrekkinge om seker te maak dat ŉ visum nie uitgereik word nie,” het Bandile Masuku, woordvoerder van die ANC-jeugliga, gesê. Lees ook: Nigerië-ineenstorting: Beseerde SA’ner keer terug na kerk Nigerië-ineenstorting: Oorlewendes land in SA TB Joshua wil Suid-Afrika besoek Nigerië-ineenstorting: 4-jarige SA meisie lewendig gevind Nigerië-ineenstorting: SA-dodetal styg TB Joshua ontken versuim om saam te werk Ineenstorting by TB Joshua-gebou: SA-noodwerkers weggejaag Joost het nie met Nigeriese prediker ontmoet nie Ineenstorting by TB Joshua-gebou: Dodetal nog onduidelik 67 SA’ners sterf in Nigerië by TB Joshua-gebou SA’ners dalk geraak deur ineenstortings in Nigerië